CELEX: 32019D1031(02)
Language: lv
Date: 2019-10-01 00:00:00
Title: Savienības Augstās pārstāves ārlietās un drošības politikas jautājumos Lēmums (2019. gada 1. oktobris) par īstenošanas noteikumiem attiecībā uz personas datu aizsardzību, ko veic Eiropas Ārējās darbības dienests, un Eiropas Parlamenta un Padomes Regulas (ES) 2018/1725 piemērošanu2019/C 370/05

31.10.2019   
               
               
                  LV
               
               
                  Eiropas Savienības Oficiālais Vēstnesis
               
               
                  C 370/9
               
            
         Savienības Augstās pārstāves ārlietās un drošības politikas jautājumos Lēmums
         (2019. gada 1. oktobris)
         par īstenošanas noteikumiem attiecībā uz personas datu aizsardzību, ko veic Eiropas Ārējās darbības dienests, un Eiropas Parlamenta un Padomes Regulas (ES) 2018/1725 piemērošanu
         (2019/C 370/05)
         SAVIENĪBAS AUGSTĀ PĀRSTĀVE ĀRLIETĀS UN DROŠĪBAS POLITIKAS JAUTĀJUMOS,
         ņemot vērā Padomes 2010. gada 26. jūlija Lēmumu 2010/427/ES, ar ko nosaka Eiropas Ārējās darbības dienesta organizatorisko struktūru un darbību (1) (“Padomes Lēmums par EĀDD”), un jo īpaši tā 11. panta 3. punktu,
         ņemot vērā Eiropas Parlamenta un Padomes 2018. gada 23. oktobra Regulu (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (2) (turpmāk – “Regula”), un jo īpaši tās 43., 44. un 45. pantu,
         tā kā:
         
                     (1)
                  
                  
                     Regulā noteiktā datu pārziņu plašākā atbildība liek pieņemt jaunu īstenošanas lēmumu, ar ko aizstāj Savienības Augstās pārstāves ārlietās un drošības politikas jautājumos 2011. gada 8. decembra Lēmumu PROC HR (2011) 016 par noteikumiem attiecībā uz datu aizsardzību EĀDD.
                  
               
                     (2)
                  
                  
                     Ir skaidri jānosaka datu aizsardzības speciālista funkcijas un datu pārziņa pienākumi Eiropas Ārējās darbības dienestā un jāpielāgo tie regulas prasībām,
                  
               IR PIEŅĒMUSI ŠO LĒMUMU.
         1. IEDAĻA
         
            VISPĀRĪGIE NOTEIKUMI
         
         
            1. pants
            Priekšmets un darbības joma
            
               1.   Saskaņā ar regulas 45. panta 3. punktu šajā lēmumā noteikti datu aizsardzības speciālista (turpmāk “DAS”) uzdevumi, pienākumi un pilnvaras Eiropas Ārējās darbības dienestā (EĀDD).
            
            
               2.   Šajā lēmumā arī precizētas iekšējās procedūras un datu pārziņu un apstrādātāju pienākumi, kā arī datu aizsardzības koordinatoru un korespondentu loma, uzdevumi un pienākumi, jo īpaši saskaņā ar regulas 26. un 29. pantu.
            
         
         
            2. pants
            Definīcijas
            Šajā lēmumā, neskarot regulā ietvertās definīcijas:
            
                        a)
                     
                     
                        “datu pārzinis” ir EĀDD vai tā struktūrvienības, tostarp ES delegācijas, kas vienas pašas vai kopā ar citām nosaka personas datu apstrādes nolūkus un līdzekļus;
                     
                  
                        b)
                     
                     
                        “datu pārziņa pārstāvis” ir EĀDD vai tā struktūrvienību vadības locekļi, kas uzrauga a) punktā minētos datu pārziņus un ir atbildīgi un atskaitās par personas datu apstrādi;
                     
                  
                        c)
                     
                     
                        “deleģēts pārzinis” ir dienests vai personāls datu pārziņa struktūrvienībā, kas ir pilnvarots pārvaldīt personas datu apstrādes darbību;
                     
                  
                        d)
                     
                     
                        “kopīgie pārziņi” ir divas vai vairākas struktūrvienības, kas kopā nosaka personas datu apstrādes nolūkus un līdzekļus un pārziņu uzdevumus un pienākumus, tostarp to pienākumus saistībā ar datu subjekta tiesību īstenošanu, jo īpaši, ja EĀDD kontrolē apstrādi kopīgi ar citām ES iestādēm, struktūrām, aģentūrām, birojiem vai jebkurām citām vienībām;
                     
                  
                        e)
                     
                     
                        “datu aizsardzības speciālists (“DAS”)” ir EĀDD iecelts EĀDD darbinieks, kurš saskaņā ar regulas 43. pantu atbalsta, informē un konsultē datu pārziņus;
                     
                  
                        f)
                     
                     
                        “datu aizsardzības koordinators un korespondents (DAK)” ir darbinieki attiecīgi EĀDD galvenajā mītnē un ES delegācijās, kam uzdots palīdzēt datu pārziņiem datu aizsardzības jautājumos;
                     
                  
                        g)
                     
                     
                        “apstrādātājs” ir struktūra EĀDD iekšienē vai ārpus tā, kas datu pārziņa vārdā apstrādā personas datus;
                     
                  
                        h)
                     
                     
                        “paziņojumi par datu aizsardzību” ir paziņojumi (piemēram, paziņojumi par privātumu), ar kuriem datu pārzinis sniedz informāciju datu subjektiem saskaņā ar regulas 15. un 16. pantu;
                     
                  
                        i)
                     
                     
                        “EĀDD darbinieki” saskaņā ar Padomes lēmuma par EĀDD 6. pantu ir ES ierēdņi un pārējie darbinieki, kas strādā EĀDD, tostarp ES dalībvalstu diplomātisko dienestu darbinieki, valstu norīkotie eksperti un stažieri.
                     
                  
         2. IEDAĻA
         
            DATU AIZSARDZĪBAS SPECIĀLISTS
         
         
            3. pants
            Datu aizsardzības speciālista iecelšana
            
               1.   EĀDD ģenerālsekretārs saskaņā ar regulas 43. pantu ieceļ DAS no EĀDD personāla un reģistrē viņu pie Eiropas Datu aizsardzības uzraudzītāja (turpmāk “EDAU”).
            
            
               2.   Papildus regulas 43. panta 3. punktā ietvertajām prasībām DAS labi pārzina EĀDD dienestus un to struktūras, informācijas sistēmas, kā arī administratīvos noteikumus un procedūras. DAS piemīt prasmes datu aizsardzībā, labas spriešanas spējas un spēja būt neitrālam un objektīvam saskaņā ar Civildienesta noteikumiem.
            
            
               3.   DAS ieceļ uz piecu gadu termiņu, un viņu var iecelt amatā atkārtoti.
            
            
               4.   DAS var atlaist no amata tikai ar EDAU piekrišanu, ja viņš/viņa vairs neatbilst nosacījumiem, kas nepieciešami pienākumu pildīšanai.
            
            
               5.   DAS ir administratīvi piesaistīts ģenerālsekretāram.
            
            
               6.   DAS kontaktinformāciju publicē EĀDD iekštīklā un EĀDD ārējā tīmekļa vietnē un paziņo EDAU.
            
         
         
            4. pants
            Datu aizsardzības speciālista statuss
            
               1.   DAS rīkojas neatkarīgi un sadarbībā ar EDAU. EĀDD neizdod nekādus norādījumus DAS attiecībā uz viņa uzdevumu izpildi.
            
            
               2.   Datu aizsardzības speciālistu nevar atbrīvot no amata vai sodīt par viņa/viņas pienākumu izpildi.
            
            
               3.   DAS tiek informēts par visiem kontaktiem ar ārējām personām par regulas un šā lēmuma piemērošanu, jo īpaši par jebkādu mijiedarbību ar EDAU un DAS tīkla dalībniekiem ES iestādēs, struktūrās, birojos un aģentūrās.
            
            
               4.   Datu subjekti var sazināties ar DAS par jautājumiem, kas saistīti ar viņu personas datu apstrādi vai viņu tiesību īstenošanu saskaņā ar regulu.
            
            
               5.   Datu pārzinis vai viņa pārstāvis, Personāla komiteja un jebkurš darbinieks var apspriesties ar DAS par jebkuru jautājumu, kas attiecas uz regulas interpretāciju vai piemērošanu, un viņiem nav jāizmanto oficiālie informācijas kanāli. Neviens nedrīkst ciest tāpēc, ka ir vērsies pie DAS kādā jautājumā.
            
         
         
            5. pants
            Datu aizsardzības speciālista uzdevumi
            Datu aizsardzības speciālists:
            
                        a)
                     
                     
                        ir persona, ar ko konsultējas par visiem jautājumiem saistībā ar personas datu aizsardzību;
                     
                  
                        b)
                     
                     
                        sniedz norādījumus un proaktīvi konsultē EĀDD struktūras un to darbuzņēmējus, kas veic personas datu apstrādi, par to, kā īstenot regulu un šo lēmumu, tostarp konsultē par paziņojumiem par datu aizsardzības pārkāpumiem, ietekmes novērtējumiem un nepieciešamību iepriekš apspriesties ar EDAU;
                     
                  
                        c)
                     
                     
                        regulāri sazinās ar datu pārziņiem, lai uzraudzītu datu aizsardzības noteikumu ievērošanu un sniegtu viņiem atbalstu darba uzdevumu izpildē, jo īpaši palīdz sagatavot un publicēt datu aizsardzības paziņojumus un atbildēt uz datu subjektu pieprasījumiem;
                     
                  
                        d)
                     
                     
                        regulāri sazinās ar EĀDD galvenās mītnes un ES delegāciju datu pārziņiem un pārvalda datu pārziņu tīklu EĀDD iekšienē;
                     
                  
                        e)
                     
                     
                        uzlabo vispārējo informētību par datu aizsardzību, organizē mācības un informatīvas sanāksmes;
                     
                  
                        f)
                     
                     
                        sadarbojas ar citu ES iestāžu, struktūru, biroju un aģentūru datu aizsardzības speciālistiem, jo īpaši apmainoties ar pieredzi un paraugpraksi;
                     
                  
                        g)
                     
                     
                        uztur centrālo reģistru par apstrādes darbībām, ko veic EĀDD, pamatojoties uz datiem, ko sagatavojuši datu pārziņi saskaņā ar regulas 31. pantu, un padara reģistru publiski pieejamu;
                     
                  
                        h)
                     
                     
                        palīdz nodrošināt Augstā pārstāvja vai EĀDD pārstāvību starptautiskā līmenī visos ar datu aizsardzību saistītajos jautājumos.
                     
                  
         
            6. pants
            Pilnvaras
            Pildot savus uzdevumus, datu aizsardzības speciālists:
            
                        a)
                     
                     
                        jebkurā laikā var piekļūt datiem, ko apstrādā EĀDD struktūras un to darbuzņēmēji, un visiem birojiem, datu apstrādes centriem un datu nesējiem;
                     
                  
                        b)
                     
                     
                        sniedz savu atzinumu iecēlējinstitūcijai pirms jebkura lēmuma pieņemšanas par jautājumiem, kas saistīti ar datu aizsardzības noteikumu piemērošanu;
                     
                  
                        c)
                     
                     
                        var ierosināt administratīvus pasākumus un sniegt vispārējus ieteikumus par regulas un šā lēmuma pienācīgu piemērošanu;
                     
                  
                        d)
                     
                     
                        var sniegt ieteikumus EĀDD vadībai, personālam un jebkurai attiecīgai ārējai personai par to, kā praktiski uzlabot datu aizsardzību;
                     
                  
                        e)
                     
                     
                        var izmeklēt datu aizsardzības jautājumus un var ziņot par izmeklēšanas rezultātiem ne tikai personai, kas pieprasījusi izmeklēšanu vai iesniegusi sūdzību, bet arī datu pārzinim un attiecīgajam EĀDD vadības loceklim;
                     
                  
                        f)
                     
                     
                        var izstrādāt dokumentu paraugus un iekšējās procedūras, norādījumus vai politikas nostādnes, lai sniegtu norādes datu pārziņiem un apstrādātājiem;
                     
                  
                        g)
                     
                     
                        var izmantot ārējo ekspertu pakalpojumus, ieskaitot IT speciālistus;
                     
                  
                        h)
                     
                     
                        var vērst EĀDD iecēlējinstitūcijas uzmanību uz to, ka kāds darbinieks neievēro regulā un šajā lēmumā noteiktos pienākumus, un ierosināt sākt administratīvu izmeklēšanu;
                     
                  
                        i)
                     
                     
                        var izdot datu aizsardzības iekšējās vadlīnijas (DAS norādes), kas jāņem vērā, apstrādājot personas datus.
                     
                  
         
            7. pants
            Resursi
            
               1.   Datu aizsardzības speciālistam tiek nodrošināts šā lēmuma 5. pantā minēto uzdevumu veikšanai nepieciešamais personāls un resursi.
            
            
               2.   Visi EĀDD darbinieki atbalsta DAS šā lēmuma 5. pantā minēto uzdevumu veikšanā, jo īpaši datu pārziņi un apstrādātāji sniedz pieprasīto informāciju par datu apstrādes darbībām, piekļuvi personas datiem un sagatavo atbilžu projektus DAS saņemtajiem pieprasījumiem no datu subjektiem, kuri izmanto savas tiesības piekļūt datiem vai pieprasīt to grozīšanu un dzēšanu, bet ir saistīti ar apstrādes darbībām, par kurām ir atbildīgi datu pārziņi.
            
            
               3.   Vajadzības gadījumā DAS var būt vietnieks vai palīgs, kā arī administratīvais personāls un sekretariāts. DAS var izmantot arī citas EĀDD vai tā darbuzņēmējas struktūras un ārējos ekspertus.
            
            
               4.   Ja DAS ir iecelts vietnieks vai palīgs, viņš palīdz DAS veikt savus uzdevumus un var pārstāvēt DAS viņa prombūtnes gadījumā. Šā lēmuma 4., 5. un 6. pants attiecas arī uz DAS vietnieku vai palīgu.
            
            
               5.   DAS ir atbilstošas telpas, kurās var garantēt informācijas, tostarp personas datu, drošību un konfidencialitāti, kā arī var nodrošināt datu un dokumentu pienācīgu glabāšanu un arhivēšanu.
            
            
               6.   DAS rīcībā ir elektronisks rīks, ar ko var i) pārvaldīt personas datu apstrādes darbību reģistrus saskaņā ar regulas 31. pantu un ii) uzglabāt datu aizsardzības paziņojumus, paziņojumus par datu aizsardzības pārkāpumiem, datu aizsardzības ietekmes novērtējumus, datu subjektu pieprasījumus un datu pārsūtīšanas ierakstus.
            
            
               7.   EĀDD atbalsta DAS tā īpašo zināšanu uzturēšanā un paplašināšanā, piemēram, veicinot viņa dalību starpiestāžu vai ārējos mācību kursos, konferencēs vai pasākumos, kas saistīti ar datu aizsardzību, sanāksmēs un mācībās, ko organizē EDAU un ES iestāžu, struktūru, biroju un aģentūru DAS sadarbības tīkls.
            
         
         3. IEDAĻA
         
            DATU AIZSARDZĪBAS PROCEDŪRĀS IESAISTĪTIE DALĪBNIEKI
         
         
            8. pants
            Datu pārziņi un datu apstrādātāji
            
               1.   Deleģētie pārziņi – pārziņu un apstrādātāju pārstāvji – datu pārziņa vārdā ir atbildīgi par to, lai visas to kontrolē veiktās apstrādes darbības notiktu saskaņā ar regulu, un jo īpaši tās 26. pantu, un šā lēmuma noteikumiem. Saskaņā ar regulas 29. pantu viņi vajadzības gadījumā var uzticēt datu apstrādes uzdevumus EĀDD personālam, kas strādā viņu pārziņā, vai darbuzņēmējām struktūrām.
            
            
               2.   Datu pārziņi:
               
                           a)
                        
                        
                           ir atbildīgi, nodrošina un pierāda, ka apstrāde tiek veikta saskaņā ar regulu un šo lēmumu;
                        
                     
                           b)
                        
                        
                           reģistrē visas apstrādes darbības un visas būtiskās izmaiņas esošajās apstrādes darbībās;
                        
                     
                           c)
                        
                        
                           nodrošina, ka datu subjekti tiek informēti par viņu datu apstrādi saskaņā ar regulas 15. un 16. pantu, padarot pieejamus datu aizsardzības paziņojumus;
                        
                     
                           d)
                        
                        
                           sadarbojas ar DAS un EDAU, jo īpaši, sniedzot informāciju atbildē uz viņu pieprasījumiem 14 kalendāro dienu laikā no pieprasījuma dienas;
                        
                     
                           e)
                        
                        
                           informē DAS, ja personas datus datu pārziņa vārdā apstrādā darbuzņēmējs;
                        
                     
                           f)
                        
                        
                           ieceļ DPK, palīdz viņiem veikt to pienākumus un informē DAS par DPK personas vai funkciju izmaiņām;
                        
                     
                           g)
                        
                        
                           apspriežas ar DAS par to, vai apstrādes darbības atbilst regulai un šim lēmumam. Viņi var apspriesties ar DAS vai citiem ekspertiem par jautājumiem, kas saistīti ar apstrādes darbību konfidencialitāti, pieejamību un integritāti, un par drošības pasākumiem, kas veikti saskaņā ar regulas 33. pantu.
                        
                     
            
               3.   Datu pārziņi var izmantot citas EĀDD struktūrvienības vai darbuzņēmējas struktūras kā apstrādātājus, ievērojot regulas noteikumus, ja vien tie reģistrē, kas ir apstrādātājs, un precizē tiem uzticētos uzdevumus un veiktos drošības pasākumus.
            
            
               4.   Datu pārzinis nodrošina, ka DAS tiek bez kavēšanās informēts:
               
                           a)
                        
                        
                           par visiem jautājumiem, kuriem ir vai varētu būt ietekme uz datu aizsardzību;
                        
                     
                           b)
                        
                        
                           par visiem EĀDD vadības paziņojumiem un lēmumiem, kas saistīti ar šīs regulas piemērošanu, jo īpaši attiecībā uz mijiedarbību ar EDAU.
                        
                     
         
         
            9. pants
            Datu aizsardzības koordinators un korespondents
            
               1.   EĀDD struktūrvienībām atkarībā no to lieluma un apstrādāto personas datu veida ir DAK, kas darbojas kā datu aizsardzības kontaktpunkts. Katrs izpilddirektorāts un direktorāts EĀDD galvenajā mītnē un katra ES delegācija ieceļ datu aizsardzības koordinatoru vai datu aizsardzības korespondentu. Visas nodaļas, kas regulāri apstrādā lielu daudzumu personas datu, īpašu kategoriju datus vai sensitīvus personas datus, kuru apstrāde rada augstu risku, arī ieceļ savu DAK. DAK funkcijas piešķir darbiniekam, kas pārzina struktūrvienības darbību.
            
            
               2.   DAK ir jābūt nepieciešamajām prasmēm un jāapgūst zināšanas par datu aizsardzību. Viņi saņem datu aizsardzības ievadapmācību un var apmeklēt informatīvās sanāksmes un DAK tīkla sanāksmes.
            
            
               3.   DAK pienākumi:
               
                           a)
                        
                        
                           neskarot DAS atbildību, palīdzēt datu pārziņiem pildīt savus pienākumus;
                        
                     
                           b)
                        
                        
                           sekmēt saziņu starp DAS un datu pārziņiem;
                        
                     
                           c)
                        
                        
                           būt kontaktpunktam datu aizsardzības jautājumos savā dienestā un sadarboties ar DAS;
                        
                     
                           d)
                        
                        
                           informēt un atbalstīt savus kolēģus jautājumos, kas saistīti ar personas datu apstrādi;
                        
                     
                           e)
                        
                        
                           nosūtīt personālam informāciju par izpratnes veidošanas pasākumiem un mācību kursiem;
                        
                     
                           f)
                        
                        
                           sadarbībā ar DAS izveidot un atjaunināt esošo un jauno personas datu apstrādes darbību sarakstu;
                        
                     
                           g)
                        
                        
                           sazināties ar DAS un informēt par personas datiem, kas apstrādāti attiecīgā dienesta ietvaros;
                        
                     
                           h)
                        
                        
                           palīdzēt identificēt atbilstošos deleģētos datu pārziņus un apstrādātājus;
                        
                     
                           i)
                        
                        
                           sagatavot reģistrus savā kompetences jomā;
                        
                     
                           j)
                        
                        
                           atbalstīt datu pārziņus reģistru sagatavošanā un pārskatīšanā un datu aizsardzības paziņojumu sastādīšanā;
                        
                     
                           k)
                        
                        
                           piedalīties atbilstības pārbaudēs un ietekmes novērtējumu sagatavošanā;
                        
                     
                           l)
                        
                        
                           nodrošināt, ka attiecīgais dienests publicē un pareizi izmanto datu aizsardzības paziņojumus;
                        
                     
                           m)
                        
                        
                           informēt DAS par visiem datu aizsardzības pārkāpumiem;
                        
                     
                           n)
                        
                        
                           sadarbībā ar DAS sagatavot atbildes uz pieprasījumiem no datu subjektiem, kuri īsteno savas tiesības, izskatīt sūdzības un jautājumus, kas saistīti ar datu apstrādes darbībām attiecīgajā dienestā.
                        
                     
            
               4.   DAK ir tiesības iegūt nepieciešamo informāciju, lai identificētu personas datu apstrādes darbības, un apspriesties ar DAS attiecīgā dienesta vārdā. Tas neietver tiesības piekļūt personas datiem, par kuru apstrādi atbild datu pārzinis.
            
         
         
            10. pants
            Iecēlējinstitūcija
            Iecēlējinstitūcija apspriežas ar DAS par jebkuru pieprasījumu vai sūdzību saskaņā ar Civildienesta noteikumu 90. pantu saistībā ar regulas piemērošanu.
         
         
            11. pants
            EĀDD personāls
            
               1.   Viss EĀDD personāls piemēro konfidencialitātes un drošības noteikumus attiecībā uz personas datu apstrādi, kā noteikts regulas 33., 34. un 35. pantā. EĀDD darbinieki, kam ir piekļuve personas datiem, apstrādā datus tikai pēc datu pārziņu norādījumiem.
            
            
               2.   Visi EĀDD darbinieki, kam ir jāapstrādā personas dati, informē par to savu tiešo vadītāju, lai datu pārziņi varētu dokumentēt šo apstrādi datu aizsardzības reģistros un sagatavot nepieciešamos paziņojumus par datu aizsardzību.
            
            
               3.   Jebkurš EĀDD darbinieks var iesniegt datu aizsardzības speciālistam pieprasījumu vai paust bažas, tostarp par iespējamu datu aizsardzības pārkāpumu, vai iesniegt sūdzību EDAU saistībā ar iespējamu regulas vai šā lēmuma pārkāpumu bez nepieciešamības informēt par to savus augstākstāvošos vadītājus.
            
            
               4.   Ja darbinieks uzskata, ka trešā valsts, teritorija vai viens vai vairāki konkrēti sektori trešā valstī, vai starptautiska organizācija nenodrošina pietiekamu aizsardzības līmeni Eiropas Parlamenta un Padomes Direktīvas (ES) 2016/679 (3) 45. panta 3. punkta nozīmē vai Eiropas Parlamenta un Padomes Direktīvas (ES) 2016/680 (4) 36. panta 3. punkta nozīmē, tās par to paziņo DAS.
            
         
         4. IEDAĻA
         
            PASĀKUMI UN PROCEDŪRAS
         
         
            12. pants
            Drošības pasākumi un integrēta datu aizsardzība un datu aizsardzība pēc noklusējuma
            
               1.   Aizsardzības pasākumi, tehniskie un organizatoriskie pasākumi, kas ļauj izvairīties no datu aizsardzības pārkāpumiem, noplūdēm vai neatļautas izpaušanas, ietver:
               
                           a)
                        
                        
                           atbilstošu lomu, pienākumu un procedurālo pasākumu noteikšanu;
                        
                     
                           b)
                        
                        
                           drošu elektronisko vidi, kas nepieļauj nelikumīgu vai nejaušu piekļuvi elektroniskiem datiem vai to pārsūtīšanu nepilnvarotām personām, izmantojot drošības pasākumus, kuri iestrādāti dažādās izmantotajās IT lietojumprogrammās;
                        
                     
                           c)
                        
                        
                           papīra dokumentu drošu apstrādi un glabāšanu;
                        
                     
                           d)
                        
                        
                           elektronisku un fizisku piekļuvi tikai pilnvarotiem darbiniekiem ar individuāli piešķirtām piekļuves tiesībām.
                        
                     
            
               2.   Pirms datu apstrādes darbību izstrādes datu pārziņi ievieš integrētu datu aizsardzību un datu aizsardzību pēc noklusējuma, kā minēts regulas 27. pantā. Lai ieviestu integrētu datu aizsardzību un datu aizsardzību pēc noklusējuma, datu pārzinis var apspriesties ar DAS un citiem attiecīgiem dienestiem, tostarp IT un IT drošības dienestu.
            
         
         
            13. pants
            Paziņojumi par datu aizsardzības pārkāpumiem
            Ja datu pārzinis vai apstrādātājs ir uzzinājis par kādu incidentu, īpaši par drošības pārkāpumu, kas izraisa personas datu, kas tiek pārsūtīti, uzglabāti vai citādi apstrādāti, nejaušu vai nelikumīgu iznīcināšanu, pazaudēšanu, pārveidošanu, neatļautu izpaušanu vai piekļuvi tiem (“personas datu aizsardzības pārkāpums”), viņš nekavējoties par to informē DAS un 72 stundu laikā – EDAU un pienācīgi dokumentē šo incidentu.
         
         
            14. pants
            Datu aizsardzības speciālista veikta izmeklēšana, pieprasījumi un sūdzības
            
               1.   DAS pēc savas iniciatīvas vai pēc pieprasījuma var uzsākt izmeklēšanu attiecībā uz regulas prasību iespējamu pārkāpumu. Pieprasījumus datu aizsardzības speciālistam adresē rakstiski.
            
            
               2.   DAS var pieprasīt rakstisku ziņojumu par šo jautājumu datu pārzinim, kas atbild par attiecīgo datu apstrādes darbību. Datu pārzinis atbild DAS 14 kalendāro dienu laikā pēc šāda pieprasījuma saņemšanas. DAS var pieprasīt piekļuvi papildu informācijai, dokumentiem, datu nesējiem, datu centriem, telpām un sistēmām citos EĀDD dienestos, īpaši IT nodaļā, Drošības direktorātā un ģenerāldirektorātā, kas nodarbojas ar administratīvo izmeklēšanu un disciplinārajām procedūrām. Informāciju vai atzinumu datu aizsardzības speciālistam sniedz 14 kalendāro dienu laikā.
            
            
               3.   Acīmredzami nepamatotu, ļaunprātīgu un pārmērīgu pieprasījumu gadījumā, īpaši gadījumos, kad viens un tas pats datu subjekts ir iesniedzis atkārtotu pieprasījumu, DAS saskaņā ar regulas 14. pantu var atteikties izpildīt attiecīgo pieprasījumu. Par to attiecīgi informē pieprasījuma iesniedzēju.
            
         
         5. IEDAĻA
         
            DATU SUBJEKTU TIESĪBU ĪSTENOŠANAS PROCEDŪRA
         
         
            15. pants
            Vispārīgi noteikumi
            
               1.   Datu subjekti var sazināties ar datu pārzini vai DAS, lai īstenotu savas tiesības saskaņā ar regulas 14.–24.pantu.
            
            
               2.   Pieprasījumus datu subjektu tiesību īstenošanai sagatavo rakstiski. Vajadzības gadījumā DAS palīdz datu subjektam noskaidrot attiecīgo datu pārzini. DAS nosūta visus saņemtos pieprasījumus attiecīgajam datu pārzinim, kurš var apspriesties ar DAS.
            
            
               3.   Datu pārziņi apstrādā pieprasījumu un atbild tieši datu subjektam.
            
         
         
            16. pants
            Datu subjektu tiesību īstenošanas pieprasījumu apstrāde
            
               1.   Datu pārziņi rīkojas pēc pieprasījuma tikai pēc tam, kad ir pārbaudīta pieprasījuma iesniedzēja identitāte vai, ja pieprasījuma iesniedzējs ir datu subjekta pārstāvis, ir saņemta datu subjekta atļauja.
            
            
               2.   Par datu apstrādi atbildīgais datu pārzinis nosūta pieprasītājam saņemšanas apstiprinājumu 14 kalendāro dienu laikā pēc pieprasījuma saņemšanas EĀDD. Ja nav noteikts citādi, datu pārzinis atbild uz pieprasījumu viena mēneša laikā pēc pieprasījuma reģistrācijas. Datu pārzinis vai nu sniedz pozitīvu atbildi uz pieprasījumu, vai rakstiski informē par pilnīga vai daļēja atteikuma iemesliem. Atbildes sniegšanas termiņu saskaņā ar regulas 14. panta 3. punktu var pagarināt vēl par diviem mēnešiem, ņemot vērā jautājuma sarežģītību un iesniegto pieprasījumu skaitu.
            
            
               3.   Datu subjekta pieprasījumu var noraidīt, ja:
               
                           a)
                        
                        
                           pieprasījums ir nepamatots;
                        
                     
                           b)
                        
                        
                           ir piemērojams regulā noteikts izņēmums;
                        
                     
                           c)
                        
                        
                           ir piemērojams ierobežojums saskaņā ar iekšējiem noteikumiem (5), kas pieņemti, pamatojoties uz regulas 25. pantu.
                        
                     
            
               4.   Acīmredzami nepamatotu, ļaunprātīgu un pārmērīgu pieprasījumu gadījumā, īpaši gadījumos, kad viens un tas pats datu subjekts ir iesniedzis atkārtotu pieprasījumu, datu pārzinis pēc apspriešanās ar DAS saskaņā ar regulas 14. pantu var atteikties izpildīt attiecīgo pieprasījumu. Par to attiecīgi informē pieprasījuma iesniedzēju.
            
         
         
            17. pants
            Izņēmumi un ierobežojumi
            Ierobežojumus saskaņā ar iekšējiem noteikumiem, kas pieņemti, pamatojoties uz regulas 25. pantu, un izņēmumus, kas noteikti regulas 15.–19. pantā un 21.–24. pantā, piemēro tikai pēc apspriešanās ar DAS.
         
         6. IEDAĻA
         
            NOBEIGUMA NOTEIKUMI
         
         
            18. pants
            Paziņošana par šo lēmumu
            
               1.   Saskaņā ar regulas 41. pantu par šo lēmumu informē Eiropas Datu aizsardzības uzraudzītāju.
            
            
               2.   Šo lēmumu padara pieejamu EĀDD darbiniekiem, izmantojot atbilstošus līdzekļus, proti, to publicē EĀDD iekšējā tīmekļa vietnē.
            
         
         
            19. pants
            Atcelšana
            Ar šo tiek atcelts Savienības Augstās pārstāves ārlietās un drošības politikas jautājumos 2011. gada 8. decembra Lēmums PROC HR (2011) 016 par datu aizsardzības noteikumiem.
         
         
            20. pants
            Stāšanās spēkā
            Šis lēmums stājas spēkā nākamajā dienā pēc tā pieņemšanas.
         
         
            Briselē, 2019. gada 1. oktobrī
            
               
                  Augstā pārstāve
               
               Federica MOGHERINI
            
         
         
            (1)  OV L 201, 3.8.2010., 30. lpp.
         
         
            (2)  OV L 295, 21.11.2018., 39. lpp.
         
         
            (3)  Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
         
            (4)  Eiropas Parlamenta un Padomes 2016. gada 27. aprīļa Direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).
         
            (5)  Savienības Augstās pārstāves ārlietās un drošības politikas jautājumos lēmums par iekšējiem noteikumiem attiecībā uz konkrētu datu subjektu tiesību ierobežošanu saistībā ar personas datu apstrādi Eiropas Ārējās darbības dienesta darbības ietvaros (ADMIN(2019) 10)